ΓΡΑΠΤΗ ΕΡΩΤΗΣΗ E-2295/96 υποβολή: Erich Schreiner (NI) προς την Επιτροπή (27 Αυγούστου 1996)

Θέμα: Εμπορική πολιτική των χωρών της Κεντρικής και Ανατολικής Ευρώπης

Η ευρωπαϊκή συμφωνία μεταξύ της ΕΕ και των χωρών της Κεντρικής και Ανατολικής Ευρώπης προβλέπει διαρθρώσεις ελευθέρων συναλλαγών.

Πώς ερμηνεύει η Επιτροπή το γεγονός ότι η Πολωνία, η Βουλγαρία, η Ουγγαρία και η Σλοβακική Δημοκρατία έχουν επιβάλει πρόσθετους δασμούς επί των εισαγωγών, ύψους έως και 10%, που αποβαίνουν κατά κύριο λόγο εις βάρος των εξαγωγέων της ΕΕ, και μάλιστα, ενώ δεν δικαιολογούνται βάσει των μακροοικονομικών δεδομένων (ισοζύγιο πληρωμών) της Πολωνίας και της Σλοβακικής Δημοκρατίας;

Η Πολωνία έχει ελεύθερη πρόσβαση στην αγορά της ΕΕ όσον αφορά το εμπόριο χαλυβουργικών προϊόντων. Κατά συνέπεια, έχει επιτύχει ετήσιο εξαγωγικό πλεόνασμα άνω των 1,2 εκατομμυρίων τόνων με την ΕΕ που είναι επιζήμιο για την ευρωπαϊκή χαλυβουργία. Ταυτόχρονα, η Πολωνία εισπράττει δασμούς ύψους 9%-10,6% επί των εισαγωγών χάλυβα από την ΕΕ και σκοπεύει να παρατείνει την επιβολή των δασμών παραβιάζοντας τις διατάξεις της συμφωνίας.

Ενώ τα αυτοκίνητα της κορεατικής εταιρίας Daewoo μπορούν να εισάγονται αδασμολόγητα στην Πολωνία, οι εισαγωγές αυτοκινήτων κατασκευαστών της ΕΕ υπόκεινται σε εισαγωγικούς δασμούς ύψους 35%.

Σε ποιές ενέργειες προτίθεται να προβεί η Επιτροπή για την αντιμετώπιση των διακρίσεων αυτών;

Ποιές άλλες πρωτοβουλίες πρόκειται να αναλάβει, στο πλαίσιο αυτό, η Επιτροπή για την εξάλειψη άλλων επιζήμιων για τους κοινοτικούς εξαγωγείς εμποδίων που παρεμβάλλονται στο εμπόριο;

Απάντηση του κ. Van den Broek εξ ονόματος της Επιτροπής (15 Οκτωβρίου 1996)

Οι διατάξεις των εν λόγω ευρωπαϊκών συμφωνιών, που περιλαμβάνονται στο κεφάλαιο ΙΙ του Τίτλου V των συμφωνιών αυτών, προβλέπουν τη δυνατότητα των μερών να προσφύγουν στην εφαρμογή επιβάρυνσης κατά την εισαγωγή. Μία τέτοια επιβάρυνση μπορεί να δικαιολογηθεί μόνο από εκτιμήσεις σχετικά με το ισοζύγιο πληρωμών. Οι χώρες που έχουν υιοθετήσει ένα τέτοιο μέτρο πρέπει να υποβάλλουν, το συντομότερο δυνατό, στον εταίρο ένα χρονοδιάγραμμα σχετικά με την κατάργησή του. Η επιβάρυνση κατά την εισαγωγή πρέπει να έχει περιορισμένη διάρκεια και δεν μπορεί να υπερβαίνει το αυστηρά απαιτούμενο επίπεδο για την αποκατάσταση της κατάστασης του ισοζυγίου πληρωμών. Παρατίθεται πλήρης πίνακας των διαφόρων μέτρων επιβάρυνσης κατά την εισαγωγή, που έχουν μέχρι σήμερα υιοθετηθεί από τις χώρες της Κεντρικής Ευρώπης.

Για τα προϊόντα του χάλυβα, η ευρωπαϊκή συμφωνία, προβλέπει την πλήρη κατάργηση από την Πολωνία των εισαγωγικών της δασμών έναντι της Κοινότητας από 1ης Ιανουαρίου 1999. Για έναν περιορισμένο αριθμό προϊόντων τέτοια κατάργηση είχε ήδη πραγματοποιηθεί με την έναρξη ισχύος της συμφωνίας (βλέπε παράρτημα ΙΙ στο πρωτόκολλο 2, της ευρωπαϊκής συμφωνίας). Το 1995, η Πολωνία, η οποία γενικά είχε παρουσιάσει εμπορικό έλλειμμα με την Κοινότητα, της τάξεως των 2.400 εκατ. ECU, διατήρησε, όσον αφορά τον τομέα των μετάλλων και των τεχνουργημάτων από τα μέταλλα αυτά (τμήμα XV της συνδυασμένης ονοματολογίας), εξαγωγικό πλεόνασμα της τάξεως των 80 εκατ. ECU. Στον τομέα αυτό, τουλάχιστον, οι κοινοτικές εξαγωγές αυξήθηκαν κατά 42% σε σχέση με το προηγούμενο έτος, έναντι αύξησης της τάξεως των 28% για την Πολωνία.

Οσον αφορά το πρόβλημα εισαγωγής αυτοκινήτων στην Πολωνία, η Επιτροπή παρακολούθησε και συνεχίζει να παρακολουθεί με προσοχή την εξέλιξη του καθεστώτος στην Πολωνία, ώστε να τηρούνται με αυστηρότητα οι διατάξεις της ευρωπαϊκής συμφωνίας και να εφαρμόζεται το πρόγραμμα κατάργησης των δασμών που προβλέπεται σ'αυτήν. Με βάση αυτό το πρόγραμμα οι δασμοί για τα προϊόντα αυτά θα καταργηθούν πλήρως, το αργότερο, την 14η Ιανουαρίου 2002. Οσον αφορά τη μεταχείριση που χορηγεί η Πολωνία στην εταιρεία Daewoo της Κορέας, η Επιτροπή παρακολουθεί την υπόθεση αυτή με τη μεγαλύτερη προσοχή ώστε να εξασφαλίσει ότι η Πολωνία τηρεί τις διεθνείς της υποχρεώσεις σχετικά με το θέμα αυτό.

Κάθε εμπορικό εμπόδιο και κάθε μεταχείριση που εισάγει διακρίσεις εξετάζονται τακτικά σε διμερές επίπεδο, στο πλαίσιο των οργάνων που προβλέπονται στις συμφωνίες, κυρίως τα συμβούλια σύνδεσης, τις επιτροπές και τις υπο-επιτροπές ή όπου μπορούν να βρεθούν λύσεις στα διάφορα προβλήματα. Ανάλογα με την περίπτωση, η προσφυγή στη διαιτησία προβλέπεται επίσης στις συμφωνίες.

Σε ένα γενικότερο επίπεδο, η Επιτροπή παραπέμπει επίσης το Αξιότιμο Μέλος του Κοινοβουλίου, σχετικά με τις κοινοτικές πρωτοβουλίες για την καταπολέμηση των επιζήμιων εμπορικών εμποδίων, στις διατάξεις του κανονισμού για τα εμπόδια στις συναλλαγές που υιοθέτησε το Συμβούλιο το 1994 ((Κανονισμός αριθ. 3286/94, ΕΕ L 349, της 31.12.1994, και ΕΕ L 41 της 23.2.1995. )).

Επιβάρυνση κατά την εισαγωγή στις ΧΚΕ

>TABLE>